ČETVRTAK, 30.4. 

**PRIRODA I DRUŠTVO**

Pogledaj prezentaciju o Jadranskom moru i prisjeti se što smo saznali u utorak.

Danas ćemo više naučiti o biljnom i životinjskom svijetu.

Biljni i životinjski svijet Jadranskoga mora

Promotri živi svijet u moru i uz more na 64. i 65. stranici udžbenika. Nabroji nekoliko životinja koje žive u moru i uz more.

Pokušaj zaključiti zašto su neki nazivi živih bića pisani zelenom, a neki smeđom bojom.

Dopuni započete rečenice ( piši u bilježnicu, ne zaboravi naslov ):

Uz more su ove biljke:

U moru su ove biljke:

Uz more su ove životinje:

U moru su ove životinje:


\*Ako želiš, možeš napraviti umnu mapu živog svijeta Jadranskog mora i nacrtati neke od ovih biljaka i životinja.

**Tko se čime hrani?**

Prouči ilustraciju. Strelica pokazuje čime se hrani pojedina životinja.

Čime se hrani dupin?

Što bi se dogodilo da nestane morske salate?



U moru i uz more žive neke zaštićene biljne ili životinjske vrste. Neke od njih su dobri dupin, sredozemna medvjedica, glavata želva, čančara, poskok...

Dobri dupin vrsta je dupina koja živi i u Jadranu. Dupini se ubrajaju u najpoznatije i najomiljenije morske sisavce, a dobri dupin je vjerojatno najbolje poznata i jedna od najrasprostranjenijih vrsta u skupini dupina.

Sredozemna medvjedica je jedan od najugroženijih sisavaca na svijetu.

Glavata želva je vrsta morske kornjače.

Ponovi uz igre☺

**HRVATSKI JEZIK**

Ponovimo pisanje velikog početnog slova. Pročitaj pravila i primjere te se prisjeti.

**Velikim slovom se u nazivu naseljenih mjesta i gradova pišu sve riječi osim kratkih, a to su na,i, pod, u.**

Bregana

Samobor

Sveti Filip **i**Jakov

Biograd **na**Moru

Mali Lošinj

Sveti Petar **u**Šumi

**Velikim slovom se u nazivu ulica i trgova piše početna riječ, a nakon toga samo imena.**

**T**rg bana **J**osipa **J**elačića

**S**portska ulica

**C**vjetni trg

**U**lica ranoga proljeća

**U**lica grofa **J**anka **D**raškovića

**Velikim slovom se u nazivu voda i uzvisina piše početna riječ, a nakon toga samo ona koja je vlastito ime.**

**J**adransko more

**P**litvička jezera

**M**edvednica

**V**elebit

**S**redozemno more

**P**etrova gora

**V**elika **K**apela

**U imenima ustanova, poduzeća, škola i kazališta prva riječ se piše velikim početnim slovom. Ako je još neka riječ u imenu vlastita, onda se i ona piše velikim početnim slovom.**

**I**nstitut za hrvatski jezik i jezikoslovlje

**O**snovna škola **F**austa **V**rančića

**T**vornica olovaka **Z**agreb

**G**radsko kazalište lutaka

**H**rvatsko narodno kazalište

**M**uzej suvremene umjetnosti

**Nebeska tijela se pišu velikim slovom.**

**Ako naziv ima dvije riječi, onda se prva riječ piše velikim, a druga malim slovom.**

Zemlja

Venera

Sjevernjača

Mjesec

Mali medvjed

Mliječna staza

Zadatak za bilježnicu: smisli po jednu rečenicu za svaki primjer – za naseljeno mjesto, ulicu i trg, vodu i uzvisinu, školu i kazalište te nebesko tijelo ( ukupno pet rečenica ).

Zatim riješi radnu bilježnicu str. 107 i 108

**MATEMATIKA**

Vježbamo pisano dijeljenje

Radna bilježnica str. 105

**ENGLESKI JEZIK**

EXCITING OUTDOOR SPORTS ( Uzbudljivi vanjski sportovi )

Udžbenik str. 47.

Ako kod kuće imate globus ili kartu svijeta, pokušajte naći Kanadu i Australiju. Pročitaj tekst na str. 47. u udžbeniku.

U tekstu se spominju neki sportovi koje nismo prije učili pa ćete ih prepisati u bilježnicu.

Plan ploče:

**EXCITING OUTDOOR SPORTS ( Uzbudljivi vanjski sportovi )**

**Surfing** – surfanje

**Snowboarding** – daskanje po snijegu

**Rock climbing** – penjanje po stijenama

**Mountain biking** – brdski biciklizam

Helmet – kaciga

Harness - oprema

**Važno! Ovo od danas ne treba slati!**